b'\n_START_ARTICLE_\nMihael Brejc\n_START_SECTION_\n\xc5\xbdivljenjepis\n_START_PARAGRAPH_\nMiha Brejc, sin slovenskega dru\xc5\xbebenopoliti\xc4\x8dnega delavca Toma Brejca, je leta 1975 diplomiral na temo Neposredno odlo\xc4\x8danje na nivoju temeljne organizacije zdru\xc5\xbeenega dela, leta 1982 magistriral na temo Vloga normativnih sprememb v usmerjanju dru\xc5\xbebenega razvoja in leta 1985 doktoriral na temo Organiziranje neproizvodnih dejavnosti v razmerah socialisti\xc4\x8dnega samoupravljanja. Je redni profesor na ljubljanski Fakulteti za upravo, kjer predava predmete s podro\xc4\x8dja organiziranja upravnih dejavnosti._NEWLINE_Med letoma 1990 in 1993 je vodil Varnostno informativno slu\xc5\xbebo, naslednico Slu\xc5\xbebe dr\xc5\xbeavne varnosti in predhodnico dana\xc5\xa1nje Slovenske obve\xc5\xa1\xc4\x8devalno-varnostne agencije. Po zamenjavi je s seboj odnesel nekaj dokumentov in jih \xc5\xa1ele pozneje predal Dr\xc5\xbeavnemu zboru. V kratkem obdobju Bajukove vlade leta 2000 je bil minister za delo, dru\xc5\xbeino in socialne zadeve. Na volitvah leta 2000 je bil na listi SDS izvoljen v Dr\xc5\xbeavni zbor in zasedel mesto podpredsednika, ki po poslovniku pripada opoziciji._NEWLINE_Sodeloval je v Konvenciji o prihodnosti EU, kjer je bil namestnik Lojzeta Peterleta. Opazovalec v Evropskem parlamentu je postal leta 2003, leta 2004 pa je bil na listi SDS izvoljen za evropskega poslanca. Deluje v poslanski skupini Evropske ljudske stranke._NEWLINE_Njegov sin je Tomo Brejc, slovenski fotograf, njegov brat pa Toma\xc5\xbe Brejc, slovenski umetnostni zgodovinar.'